མཚན་མོ་དེར་བཀྲ་བྷོ་བརྙན་གཏོང་ཁང་དུ་འཛུལ་རྗེས།རིག་ལྡན་གྱི་ནུ་བོ་སོགས་ཀྱིས་ཕྱི་ནས་འདར་སིག་སིག་ངང་རྣ་ཅོག་ཀྱང་ཕྱིད་ལ་ཁད་བར་དུ་བསྒུགས།གློག་བརྙན་གྲོལ་རྗེས་བཀྲ་བྷོས་ཁོ་ཚོ་ཁྲིད་དེ་རྫིང་བུའི་ནང་ཕྱིན་ཞིང་།དེ་ནས་ཁོ་ཚོས་གྲ་སྒྲིག་བྱས་ཡོད་པའི་ཡལ་ག་སྐམ་པོ་དང་རྩི་ཏོ་སོགས་མེར་བསྒྲོན་ཏེ་མེ་ཕུང་གི་མཐའ་རུ་བཀྲ་བྷོའི་ཁ་ནང་དུ་འཇུར།བཀྲ་བྷོའི་གདོང་གི་རྣམ་འགྱུར་ཡུད་ཙམ་ལའང་ཁ་མལ་གཅིག་ཏུ་མི་འདུག་པར།སྐབས་རེར་ཁྲོ་བའི་ཉམས་སྟོན་ཞིང་།མཚམས་རེར་འཛུམ་ཤིག་ཤིག་བྱེད།ཡང་ལན་རེར་ལག་པ་གཡུག་ཅིང་།མཚམས་མཚམས་སུ་རྐང་པས་ས་ལ་རྡུང་བ་སོགས་བྱེད་ཀྱིན་གློག་བརྙན་ནང་ཅི་དང་གང་མཐོང་བ་དེ་ལྟར་གཅིག་ཀྱང་མ་ལུས་པར་བཤད་པས།ཁོ་ཚོས་གློག་བརྙན་ལ་མ་བལྟས་ཀྱང་ཕལ་ཆེར་གློག་བརྙན་ཟེར་བ་བཀྲ་བྷོའི་ཉམས་འགྱུར་སྣ་ཚོགས་སྟེང་ནས་རབ་རིབ་ཅིག་གོ་སོང་།